Spaanse Rugbyfederasie

Die Spaanse Rugbyfederasie (Spaans: Federación Española de Rugby, afgekort “FER”) is die bestuursliggaam wat rugby en sewesrugby in Spanje beheer. Die beheerliggaam is in 1923 gestig en in Madrid gesetel. Sedert 1988 verteenwoordig dit Spanje by Wêreldrugby en sedert 1934 ook by Rugby Europa (“RE”).

 Geskiedenis 
Die Spaanse Rugbyfederasie is in 1923 gestig en het in 1988 ’n volle lid van die Internasionale Rugbyvoetbalraad (IRVR; nou Wêreldrugby) geword.  Daarbenewens was die Spaanse Rugbyfederasie in 1934 ’n stigtingslid van die vastelandse beheerliggaam Fédération internationale de rugby amateur (FIRA; nou Rugby Europa).  Van 1934 tot 1941 is die streek Katalonië verteenwoordig deur sy eie nasionale span, en dié beheerliggaam was ook ’n lid van FIRA.

 Taak 
Die Spaanse Rugbyfederasie organiseer verskeie nasionale spanne, insluitend Spanje se nasionale seniormansrugbyspan (Los Leones), vroue (Las Leonas) en jeug. Die FER hou ook toesig oor sewesrugby in Spanje en aangesien dit ’n Olimpiese sportsoort is, werk hulle met die Spaanse Nasionale Olimpiese Komitee saam. Naas die amptelike nasionale span roep die FER ook ander keurspanne byeen. Daarbenewens bestuur die beheerliggaam kinder- en jeugrugby in Spanje. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting. Derhalwe het die beheerliggaam ’n uit verskeie module bestaande konsep ontwikkel, wat deur sportonderwysers op Laer- en Hoërskool gebruik kan word.  Net soos ander rugbylande beskik Spanje oor ’n o/20-nasionale span wat aan die Europese en Wêreldrugby o/20-kampioenskap deelneem.  Die Spain Sevens is die Spaanse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel.

Die beheerliggaam reël ook die plaaslike kompetisies. Die hoogste rugbyliga in Spanje is die semiprofessionele División de Honor de Rugby, waaraan twaalf spanne deelneem. Weens die beter finansiële moontlikhede verkies baie spelers egter ’n loopbaan by ’n klub in Frankryk of ’n ander Wes-Europese land. In Spanje aktiewe nasionale spelers draf meestal uit vir die professionele span Castilla y Leon Iberians wat sedert 2021 aan die Rugby Europa Superbeker deelneem. Vir slegs een seisoen, van 2009 tot 2010, het die professionele liga Superibérica de Rugby bestaan.

Die Spaanse Rugbyfederasie organiseer ook gereeld internasionale toernooie. Hulle het al opgetree as gasheer van die vrouerugbywêreldbekertoernooi in 2002.

 Kenteken 
Die Spaanse Rugbyfederasie se kenteken toon ’n leeu wat op ’n rubgybal leen, met die belettering España Rugby daaronder.

 Verwysings 

 Eksterne skakels 
  Amptelike webwerf van die Spaanse Rugbyfederasie

Kategorie:Rugby in Spanje
Kategorie:Rugbybeheerliggaam
Kategorie:Wêreldrugby